Vári Attila

*Pártatlanul*

A ripacs,

ha súgó sugallja,

ripacskodás a sugallatja.

Én ha Istent kerestem,

mindig önmagamat lestem.

Magamban bíztam

eleitől fogva,

s lettem így a saját

életemnek foglya.

Én létem,

én bűnöm,

én vétkem,

magam kihez mérni,

nincs többé

mértékem.

Te lennél a méltó,

Bennem élő Fenség,

földi mivoltomhoz

illő mértékegység.

*Hamis bordal*

kancsómban bor,

a borban mámor alszik

és ének is

már szinte ki is hallik

de néma még

mint kőben a szobor

szobámban régvolt

szüret íllatol

megihatnám lehetnék

lődörgő részeg

és sodródhatnék

akár a világrészek

mint dagály rágta

korall-szigetek

mint jelszavakkal

hizlalt tömegek

mámor-sűrítmény

mit úgy szerettünk egykor

kifaggatna

hogy volt-e ami jó volt

mert rettegésben éltem

hetven évem

félelemben és nem is

csak olykor-régen

jövőt hazudnak

bőséggel hitegetnek

a mát lopják szét úgy

hogy szemük meg sem rebben

sorstalan gyermek

hajléktalan vének

vidám bordal helyett

kornyikáló ének

boromban múltak

napfénye bujdokol

gyertyafényű pince

homálya haldokol

koccintani sincs már

elment sok barát

mindenik kiitta

utolsó poharát